કોઈ પારકા ગ્રહ જેવા ઓસ્વિટ્ઝમાં શિન્ડલરની સ્ત્રીઓ અવકાશયાત્રીઓ જેવી જ દહેશત સાથે જાળવી-જાળવીને રહેતી હતી. અહીં ઓસ્વિટ્ઝના હોશિયાર સંસ્થાપક અધ્યક્ષ રુડોલ્ફ હોસની હકુમત ચાલતી હતી. વિલિયમ સ્ટાયરનનું પુસ્તક ‘સોફીની પસંદ’ વાંચ્યું હોય તેને હોસમાં સોફીના માલિકનાં દર્શન થતાં હતાં. હેલન હર્ષ પ્રત્યે એમોનને જેવી ભાવના હતી , તેના કરતાં સાવ જુદા જ પ્રકારનો માલિક એ હતો. અલિપ્ત રહેતો, એક શિષ્ટ અને બુદ્ધિમાન માણસ! અને છતાંયે નરભક્ષી વિસ્તારના કોઈ ઉત્સાહી પાદરી જેવો! જો કે ૧૯૨૦માં, રહર વિસ્તારના એક જર્મન ચળવળકારી અંગેની બાતમી જાહેર કરવા બદલ એણે એક શિક્ષકને મારી નાખ્યો હતો, અને એ ગુના બદલ એ જેલમાં પણ જઈ આવ્યો હતો! પરંતુ ઓસ્વિટ્ઝમાં એણે એક પણ કેદીને પોતાના હાથે માર્યો ન હતો. એ પોતાને હંમેશા એક સામાન્ય કર્મચારી જ માનતો હતો! હવા સાથે સંપર્કમાં આવતાં જ ધુમાડો ઓકતા હાઈડ્રોજન સાઇનાઇડના પેલેટ ઝાયક્લોન ‘બી’નો એ નિષ્ણાત હતો. ક્રિમિનાલ્કોમિસાર ક્રિસ્ચિયન વર્થ નામના પોતાના હરીફ સાથે લાંબા સમયથી ચાલ્યા આવતા અંગત અને વૈજ્ઞાનિક મતભેદો બાબતે તેણે ઘણી વાર ઘર્ષણમાં ઊતરવું પડતું હતું. બેલઝેક એ વર્થના કાર્યક્ષેત્રનો હિસ્સો હતું, અને કાર્બન મોનોક્સાઈડ શાખાનો ઉપરી પણ એ જ હતો. એક દિવસ એવું બન્યું, કે વર્થની પદ્ધતિ વાપરીને એક ચેમ્બરમાં ભરેલા યહૂદી પુરુષોને કાર્બન ડાયોક્સાઈડ વડે મારી નાખવામાં ત્રણ કલાક વેડફાઈ ગયા હતા! એ ઘટનાના સાક્ષી હતા એવા એસએસના કેમિકલ અધિકારી કર્ટ જર્સ્ટેઇન માટે બેલઝેકનો એ દિવસ બહુ ભારે વિત્યો હતો! ઓસ્વિટ્ઝના સતત વિકાસ અને બેલઝેકની નિષ્ફળતાને કારણે હોસ પ્રમાણિત અને વધારે કાર્યદક્ષ ગણાયેલી અન્ય કોઈ પદ્ધતિને ટેકો આપતો હતો. ૧૯૪૩માં, રુડોલ્ફ હોસે ઓર્નેઇનબર્ગમાં સેક્સન ‘ડી’ના નાયબ વડા તરીકે જોડાવા માટે ઓસ્વિટ્ઝ છોડ્યું, ત્યારે ઓસ્વિટ્ઝનું મહત્ત્વ કોઈ સામાન્ય કેદી છાવણી કરતાં ઘણું વધી ગયું હતું! કોઈક ચમત્કારિક સંસ્થા કરતાં પણ એ છાવણીની પ્રતિષ્ઠા ઘણી આગળ નીકળી ગઈ હતી! કોઈ અસાધારણ ઘટના જ જોઈ લો! અહીંની નૈતિકતા સાવ તળીયે જ બેસી ગઈ હતી એટલું કહેવું પુરતું થાય એમ ન હતું! હકીકતે નૈતિકતાનું વહેણ અહીં સાવ ઊલટી દિશામાં જ વહેતું હતું! પૃથ્વિ પરના બધા જ ખરાબ તત્ત્વોના દબાણને કારણે જુદી-જુદી જાતિઓ અને તેમના ઇતિહાસો કોઈ બ્લેક હોલની માફક શોષાઈ ગયા હતા, વરાળ બનીને ઊડી ગયા હતા; અને ભાષાનું તો અહીં સાવ નિકંદન નીકળી ગયું હતું! ‘ડિસઇન્ફેક્શન સેલર’ના નામે ઓળખાતી ભૂગર્ભ ચેમ્બરો, ‘બાથહાઉસ’ નામે ઓળખાતી જમીન પરની ચેમ્બરો, અને ઓબર્સ્કારફ્યૂહરર મોલ, જેમની પાસે માત્ર એક જ કામ હતું! “ચાલો આપણે આ કેદીઓને ચાવવા માટે કંઈક આપીએ” આવું કહીને, બૂમો પાડી-પાડીને એ વાદળી રંગના ઝેરી સ્ફટિકો પેલાં ‘સેલર’ અને ‘બાથહાઉસ’ની છતમાં રાખેલાં કાણાંમાં નાખવાના હુકમો પોતાના મદદનીશોને કરતો રહેતો હતો! શિન્ડલરની સ્ત્રીઓને બર્કેન્યુના આ પાગલ ઓબરસ્કારફ્યૂહરર મોલની બેરેકની બરાબર બાજુની જ એક બેરેકમાં રાખવામાં આવી હતી, અને એ જ સમયે હોસ પણ ૧૯૪૪ના મે મહિનામાં ઓસ્વિટ્ઝ ખાતે પાછો ફર્યો હતો! શિન્ડલર વિશે ખ્યાત થયેલી એક કથા મુજબ, પોતાની એ ત્રણ સો સ્ત્રીઓ માટે ઓસ્કરે પોતે જ હોસનો સંપર્ક પણ કરવો પડ્યો હતો. હોસને અનેક વાર ફોન કરવા ઉપરાંત ઓસ્કરે અન્ય વ્યવહારો પણ કર્યા હતા. તે ઉપરાંત ઓસ્વિટ્ઝ-૨, એટલે કે ઓસ્વિટ્ઝ-બર્કેન્યુના કમાન્ડન્ટ સ્ટમ્બેનફ્યૂહરર ફ્રિટ્ઝ હર્ટજેન્સ્ટેઇન, અને આ વિશાળ શહેરમાં સ્ત્રીઓના વિભાગનો હવાલો સંભાળતા યુવાન અન્ટરસ્ટર્મફ્યૂહરર ફ્રાન્ઝ હોસલરના સંપર્કમાં તેણે રહેવું પડ્યું હતું.